KAPITULO 14
Nu Kunnasi Mapabbalin tu Magayayya i Familiam
Kunnasi mabbalin tu responsable nga atawa nga lalaki?
Kunnasi metuppal na atawa nga babay i annunganna?
Kunnasi mabbalin tu mapia nga magana?
Anni i mawag nga kuan na ána tape mabbalin tu magayayya i familia?
1. Anni i sekreto na makapagayayya nga familia?
KAYÀ ni Jehova nga magayayya i familiam. Nepakanawag ta Biblia i giya ira nga makoffun ta kada miembro na familia nga mangituppal ta obligasiodda. Makakkasta i resultana nu ituppal yatun na interu nga familia. Kinagi ni Jesus: “Danuri i magginna anna mamarulo ta uvovug na Dios, ay ira i mapalag!”
2. Sitaw nga nakadepende i pagayayya na familia?
2 Nakadepende i pagayayya na familia ta pakkilala nga naggafu i familia kani Jehova, i inagalan ni Jesus tu “Ama mi.” (Mateo 6:9) Egga ira familia ta davvun megafu ta ne-unnug yatun na nelangitan nga Yama
NAGGAFU TA DIOS I UNNUG NA FAMILIA
3. Anni i kagian na Biblia meyannung ta pinammegafu na familia na tolay, anna kunnasi tam masiguradu nga kurug yatun?
3 Pinaratu ni Jehova i ollu nga totolay, da Adan anna Eva, anna pinattaddena ira bilang magatawa. Pinaddianna ira ta makakkasta nga paraiso nga davvun
4. (a) Kunnasi nga makoffun i kada miembro tape magayayya i familiada? (b) Ngatta mawag tu gigiammuattam i pattolay ni Jesus tape magayayya i familia tam?
4 Makoffun i kada miembro nga mapabbalin nga magayayya i familia nu parigadda i Dios ta pangipasingan tu aya. (Efeso 5:1, 2) Kunnasi tam gafu maparigan i Dios nu ari tam mabba yaya masingan? Makagigiammu tam meyannung kani Jehova megafu ta zinog na i kaka nga Anâna taw ta davvun. (Juan 1:14, 18) Turi ta egga ta davvun si Jesu-Cristo, napariganna i nelangitan nga Yamana. Yatutta nu masingammu si Jesus anna nu magginna ka sa, gittana si Jehova mismu i kavulu anna i gigginnammu. (Juan 14:9) Nu gigiammuattam gafu i aya nga nepasingan ni Jesus anna parigattam i ehemplona, makoffun i kada tadday nittam nga mapabbalin tu mas magayayya i familia.
EHEMPLO PARA TA LALLAKI
5, 6. (a) Kunnasi nga nangipasingan si Jesus tu ehemplo para ta lallaki? (b) Anni i mawag nga kuan na tadday tape mapakoma?
5 Kagian na Biblia nga mawag nga tratuan na lallaki i attawada kagitta na tratu ni Jesus ta disipulos na. Kunnaw i tabarang na Biblia: ‘Sikamu nga lallaki, ayatan nu i gi-attawan nu nga kunna nipangaya ni Cristo ta kongregasion, ta niyawa na i inango na megafu sa . . . Mepangngo gapa tu ayatan na lallaki i gi-attawad-da ta kunna pangaya da ta baggi da. I lalaki nga mangaya ta atawa na ay ayatan na i baggi na mismu. Ta awan tu tolay nga mangikalussaw ta baggi na, nu ari pakanan anna immuguran na. Kunnaw i kuan ni Cristo ta kongregasion.’
6 Masserbi nga perfekto nga ehemplo para ta lallaki i aya ni Jesus ta kongregasion na disipulos na. Nepasingan ni Jesus nira i “pagiddu na nga awan tu panuppalan na” nga nesakrifisiona i inangona para nira maski nu imperfekto ira. (Juan 13:1; 15:13) Nepagaram gapa ta lallaki: “Iddukan nu i gi-attawan nu, anna arian nu ira nga tazza-tazzian.” (Colosas 3:19) Anni i makoffun ta lalaki tape mattaluppaddian i pangidduna ta atawana, maski nu makaliwâ i atawana? Mawag tu daddammanna nga makaliwâ gapa yaya anna egga mawag nga kuanna tape pakoman yaya na Dios. Anni yatun? Mawag tu pakomanna danuri makaliwa sa, pati i atawana. Siempre, mawag nga kunnatun gapa i kuan na babay. (Bibbigammu i Mateo 6:12, 14, 15.) Mantindiammu kari ngana nu ngatta kagian na karuan nga i makapagayayya nga pagatawa ay i pattadday na dua nga minammakoma?
7. Anni i nekonsidera ni Jesus nga masserbi nga ehemplo para ta lallaki?
7 Mawag gapa nga daddamman na lallaki nga kanayun nga nangipasingan si Jesus tu konsiderasion ta disipulos na. Nekonsiderana i limitasion anna pisikal nga kawagadda. Angngariganna, turi ta nabannag ira, kinagina: “Umay ittam ta malamma-lammo nga lugar nga sitti-sittam laman tapenu magibannag kamu tu manganannuan.” (Marcos 6:30-32) Mepangngo laman gapa nga ipasingan na lallaki i konsiderasion ta attawada. Kagian na Biblia nga “mas makafi” ira, yari tu mawag nga “ikakua” na lallaki. Ngatta? Megafu ta parehas nga “mangalawa ta inango nga regalu na Dios” i lallaki anna babbay. (1 Pedro 3:7) Mawag tu daddamman na lallaki nga i kinamatalo i mamabbalin ta tadday nga mabalor ta Dios, ari tu megafu ta lalaki onu babay i tadday nga tolay.
8. (a) Kunnasi nga “i lalaki nga mangaya ta atawana ay ayatan na i baggina mismu”? (b) Anni i kebalinan na “tadday ngana laman” para ta magatawa?
8 Kagian na Biblia nga “i lalaki nga mangaya ta atawa na ay ayatan na i baggi na mismu.” Megafu ta “ari ira tu dua, ngem tadday ngana laman.” (Mateo 19:6) Ari gafu nga mepangngo nga makidallaw ira. (Proverbio 5:15-21; Hebreo 13:4) Makuada yaw nu sigga-panono ira ta kawagan na kataggitadday, ari laman tu i personal nga kawagadda. (1 Corinto 7:3-5) Makapa-interes yaw nga tabarang: “Awan tu tolay nga mangikalussaw ta baggi na, nu ari pakanan anna immuguran na.” Mawag tu ayatan na lallaki i attawada kagitta na pangayâda ta baggida, anna daddammadda nga egga tattabbagadda ta mismu nga pakiyafuadda, si Jesu-Cristo.
9. Anni nga kualidad ni Jesus i nakagi ta Filipos 1:8, anna ngatta mawag nga ipasingan yaw na lallaki ta attawada?
9 Ammu ni apostol Pablo i ‘naperulay nga pagiddeddu ni Cristo Jesus.’ (Filipos 1:8) Makapabannay yatun nga kualidad ni Jesus nga kakaya na babbay nga disipulos na. (Juan 20:1, 11-13, 16) Kaya gapa na attawa nga babbay nga ipasingan nira na attawada i kunnatun nga pagiddeddu.
EHEMPLO PARA TA BABBAY
10. Anni nga ehemplo i nepasingan ni Jesus para ta babbay?
10 Kagitta na tadday nga organisasion, kawagan i ulu tape egga unnug na familia. Maski si Jesus, egga i Tadday nga nakiyafuanna. “I Dios i Yafu ni Cristo” nu kunnasi nga “i lalaki i pakimorayan na atawa na.” (1 Corinto 11:3) Makakkasta nga ehemplo si Jesus ta pakiyafu ta Dios, megafu ta kataggitadday nittam ay egga i yafu nga mawag tu pakimorayattam.
11. Anni nga ugali i mawag nga ipasingan na babay ta atawana, anna anni i posible nga resulta na konduktana?
11 Makaliwa gapa i lallaki anna ariadda matuppal nu karuan i annungadda bilang ulu. Anni gafu i kuan na babay? Ari nakuan nga mawawan i respetona ta atawana onu agawan i annungan na atawana bilang ulu. Takkilalan nakuan na babay nga tagibaloran na Dios i masippo anna memammo nga appana-panono. (1 Pedro 3:4) Nu kunnatun i ugali na babay, mas malogonan yaya nga makimoray ta atawana segun ta pagimamma na Dios maski nu egga problema. Kagian paga na Biblia: “Mawag gapa tu i babay ay ikakua da i gi-attawadda” onu irespetoda. (Efeso 5:33) Ngem kunnasi nu ari makimoray i lalaki kani Cristo? Ipagaram na Biblia ta babbay: “Makimoray kamu ta gi-attawan nu. Ta nu egga nira i ari nga mangurug ta uvovug na Dios, mala gabbalaman i nono da gafu ta mapia nga pangngua-pangungua nu. Maski paga nu awan tu kagian nu, masingad-da tu menunung anna minangngikakua kamu.”
12. Ngatta ari nga marake i mataktika nga pangikagi na babay ta opinionna?
12 Kapangngurug man i atawana onu ari, makepasingan lagapa tu respeto i babay nu mataktika i pangikagina ta opinionna. Awayyana nga fustu yaya, anna pakabenefisiowan na interu nga familia nu ginnan na lalaki i kagianna. Meyannung ta problema na familiada, ari umanugu si Abraham ta praktikal nga solusion nga nerekomenda ni Sara nga atawana. Ngem kinagi sa na Dios: “Ginnammu yaya.” (Bibbigammu i Genesis 21:9-12.) Siempre nu egga desision na lalaki nga ari gamma mekontra ta dorob na Dios, makimoray sa i babay gukaban na passuporta ta desisionna.
13. (a) Anni i netabarang ta Tito 2:4, 5 nga kuan na babbay? (b) Anni i kagian na Biblia meyannung ta passina anna diborsio?
13 Ta pangituppal na ta annunganna, aru i makua na babay tape matangngallan i familiana. Angngariganna, kagian na Biblia nga i sigga-atawan nga babbay, mawag tu “magiddu ta gi-attawan tuange ta ána da. Mawag tu matangngallad-da i nono da, marenu ta appana-panono, mapia nga magimmamalay, masippo, anna minakkimoray ta gi-attawad-da.” (Tito 2:4, 5) Kanayun nga irespeto anna ayatan yaya na familiana nu kunnaw i kuan na babay bilang atawa anna yena. (Bibbigammu i Proverbio 31:10, 28.) Ngem megafu ta i pagatawa ay pattadday na dua nga imperfekto, kaddaraddam ta egga ira i makisina anna makidiborsio. Ipamavulun na Biblia i pakisina megafu ta partikular ira nga rason. Ngem serioso nga gannug i pakisina. Netabarang na Biblia: “Mawag tu ari nga igungay na babay i atawa na. . . . Mawag gapa tu ari nga igungay na lalaki i atawa na.” (1 Corinto 7:10, 11) I panallaw onu pakidallaw laman i nakagi ta Biblia nga rason nga awayya idiborsio na tadday i atawana.
PERFEKTO NGA EHEMPLO PARA TA MAGANA
14. Kunnasi nga trinatu ni Jesus i abbarabbing? Anni i kawagan na ána ta maganâda?
14 Nangipasingan tu perfekto nga ehemplo si Jesus para ta magana ira ta pattratuna ta abbarabbing. Turi ta finugaddan na karuan i abbarabbing nga umay kani Jesus, nekagina: “Pavulunan nu i abbing ira nga umay niakan. Arian nu ira nga gamman.” Kagian na Biblia nga “ginabbay na ira anna nipotun na i lima na nga namendision nira.” (Marcos 10:13-16) Megafu ta nangiyawa tu tiempo si Jesus ta abbarabbing, ari kari tu mepangngo laman nga kuammu gapa yatun ta mismu nga anamu? Kawagadda i aru nga tiempom, ari tu vunu-vuna laman. Pasensiammu nga tudduan ira, ta yatun i nebilin ni Jehova nga kuan na maganâ.
15. Anni kuan na maganâ tape maprotektan i ánada?
15 Kawagan na ána i maganâda nga mapprotekta nira ta totolay nga mangabuso nira, kagitta na mammolestia. Innammu nu kunnasi nga prinotektan ni Jesus i disipulos na, nga inagalanna tu “ána ku ira.” Turi ta naaresto anna aranni ngana nga patayadda, narrason tape ariadda gafutan i disipulos na. (Juan 13:33; 18:7-9) Bilang maganâ, nasifu ka nakuan ta maski anni nga gannug nga awayya usan na Diablo tape mabiktima i ánamu. Mappalakka! Datim ngana bilinan i ánamu. * (1 Pedro 5:8) Mappeppeligro i pisikal, espiritual, anna moralidadda.
16. Anni i magigiammu na maganâ ta pinattabarang ni Jesus ta disipulos na?
16 Ta gabi nige nga natay si Jesus, naddidiskusion i disipulos na nu sinni nira i katannangan tu paddian. Imbes nga mapporay, naaya nga sinabarangngan ira ni Jesus anna nangipasingan tu makasta nga ehemplo. (Lucas 22:24-27; Juan 13:3-8) Nu taddeka nga maganâ, kunnasim maparigan i ehemplo ni Jesus ta paddisiplina ta ánamu? Kurug, kawagadda i disiplina, ngem mawag nga ta “mepangngo nga tukug.” Ari ka pulus mappata-patu nira. Ari ka makiuvovug nira nga gitta na “kattag na espada.” (Jeremias 30:11; Proverbio 12:18) Nu disiplinammu i ánamu, mawag tu manonoda gabbalaman nga para ta pammakapianadda yatun.
EHEMPLO PARA TA ÁNA
17. Kunnasi nga nangipasingan si Jesus tu perfekto nga ehemplo para ta ána?
17 Egga kari gapa magigiammu na ána kani Jesus? Wan! Nepasingan mismu ni Jesus nu kunnasi i mepangngo nga pamarulo ta maganâ. Kinagina: “Kagiak-ku laman i ipakagi na Yama . . . kuak-ku nga kanayun i makapagayayya sa.” (Juan 8:28, 29) Kanayun nga nattuppal si Jesus ta nelangitan nga Yamana. Nebilin gapa na Biblia nga mawag nga mattuppal i ána ta maganâda. (Bibbigammu i Efeso 6:1-3.) Maski nu perfekto si Jesus, nagginna yaya ta imperfekto nga maganâna, da Jose anna Maria. Siguradu nga namagayayya yatun ta kada miembro na familia ni Jesus!
18. Ngatta kanayun nga nattuppal si Jesus ta nelangitan nga Yamana? Sinni i magayayya nu mattuppal i ána ta maganâda?
18 Posible kari nga maparigan na abbarabbing si Jesus anna mapagayayya i maganâda? Kurug, mariga para ta ána nga mattuppal ta maganâda nu karuan, ngem yatun i kaya na Dios nga kuadda. (Proverbio 1:8; 6:20) Kanayun nga nattuppal si Jesus ta nelangitan nga Yamana maski ta mariga ira nga situasion. Turi ta nekiddaw na Dios nga kuan ni Jesus i kuruga mariga nga gannug, kinagi ni Jesus: “Ililli ma toye ta pazziga-riga ku.” Ngem sinuppal lagapa ni Jesus i ipakua sa na Dios, megafu ta mattalo yaya nga ammu na Yamana i kapianan. (Lucas 22:42) Nu kanayun nga mattuppal i ána, fermi nga mapagayayyada i magana anna i nelangitan nga Yamada. *
19. (a) Kunnasi nga tentan ni Satanas i abbarabbing? (b) Anni i efektona ta maganâ nu makakua tu immoral i ánada?
19 Sinenta na Diablo si Jesus, yari tu siguradu nga tentanna gapa i abbarabbing nga kuan i marake. (Mateo 4:1-10) Usu-usan ni Satanas nga Diablo i marake nga influwensia na kakavulu nga mariga nga labanan. Importante gafu nga arayyuadda i marake ira nga kavulu! (1 Corinto 15:33) Nakikavulu si Dina nga anâ ni Jacob ta ari nga maddayarayaw kani Jehova nga narresulta tu aru nga problema. (Genesis 34:1, 2) Nonopammu i daddam na familia nu makangngua tu seksual nga immoralidad i kafamiliada!
I SEKRETO NA MAGAYAYYA NGA FAMILIA
20. Anni i mawag nga kuan na kada miembro tape magayayya i familia?
20 Mas malogon nga masolba i problema na familia nu meyaplika i tabarang na Biblia. Kakuruganna, i pangiyaplika ta tabarang na Biblia i sekreto na magayayya nga familia. Yari tu sikamu nga lallaki, ayatannu i gi-attawannu nga kagitta na nepangngaya ni Jesus ta kongregasion. Babbay, makimoray kamu ta gi-attawannu, anna tuttulannu i ehemplo na masirib nga atawa nga nakagi ta Proverbio 31:10-31. Maganâ, tudduan i ánanu. (Proverbio 22:6) Yama, ‘tangngallannu tu mapia i mismu nga familianu.’ (1 Timoteo 3:4, 5; 5:8) Ána, magginna kamu ta maganânu. (Colosas 3:20) Awan tu perfekto ta miembro na familia. Yatutta nu makaliwaka, mappakalinnoka nga makkiddaw tu pammakoma.
21. Anni i makakkasta nga iddanamattam, anna kunnasi nga makapagayayya i pattolay na familia tam ta maddaggun?
21 Kurug, aru i tabarang anna instruksion na Biblia nga makoffun ta familia. Itudduna paga nittam i meyannung ta paraiso nga davvun nga napannu tu totolay nga maddayarayaw kani Jehova. (Nepakannammu 21:3, 4) Anni mabba kastana nga iddanama! Maski ta maddaggun, makapagayayya i pattoletam nu iyaplika tam i instruksion na Dios nga egga ta Biblia.
Maggigiammu tu Aru Paga
SINNI I MAGAGGANGNGUA TU URAY NI JEHOVA TA MADDAGGUN?
Anni i paddayarayaw na familia?
Innammu nu kunnasi nga makoffun nikaw yaw nga unnug tapenu mas maddukko ka ta Dios anna mapaladda i relasion na familia nu.
pag_Latn bam_Latn ilo_Latn sun_Latn bam_Latn mri_Latn war_Latn war_Latn war_Latn war_Latn war_Latn war_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn war_Latn ilo_Latn ilo_Latn ilo_Latn ilo_Latn ilo_Latn als_Latn ilo_Latn ilo_Latn ilo_Latn war_Latn tso_Latn ilo_Latn pag_Latn war_Latn pag_Latn ilo_Latn ilo_Latn ceb_Latn ilo_Latn tso_Latn ilo_Latn lus_Latn ilo_Latn war_Latn ilo_Latn ilo_Latn war_Latn ilo_Latn min_Latn quy_Latn vec_Latn wol_Latn